VEGA præsenterer

**Norges dansekonge Todd Terje spiller sine raffinerede produktioner i Store VEGA**

*Todd Terje har samarbejdet med nogle af de største navne i musikbranchen og markeret sig som en toneangivende producer på den elektroniske musikscene. Den 20. oktober spiller han sine sprøde, elektroniske produktioner live i Store VEGA.*

Den 2. juni udgav Todd Terje det nye, dansable nummer ”Maskindans”, der er mixet af Erol Alkan. Han har mixet det kommende album, som udkommer senere i år. Nummeret er et remake af den norske synthpop duo Det Gylne Triangels hit fra 1982.

Den norske producer, som er vokset op i Mjøndalen i Norge, tog de første spæde musikalske skridt som pianist i Oslo, hvor hans potentiale hurtigt blev opdaget af den anerkendte dj og producer, Prins Thomas. Todd Terjes karriere i det norske musikmiljø tog derefter fart, og han blev hurtigt en af nøglefigurerne på Oslos elektroniske klubscene.

En blanding af house, funk, techno og disco har givet Todd Terjes unikke produktioner international anerkendelse. I 2012 fik han for alvor sit internationale gennembrud med nummeret “Inspector Norse”.

I 2013 fik han en placering som #17 på Rolling Stone Magazines liste “The 25 DJs That Rule the Earth”, og han har været headliner til Sónar Festivalen. Pitchfork har kaldt ham en *“ekspert i elektroniske teksturer”*. Med fængende rytmer, raffinerede dubs og drømmende synth er Todd Terje en af electronicaens helt store tryllemagere.

I 2016 udgav Todd Terje albummet *The Big Cover Up* som indeholder nye, finpudsede covers af disco-artister som Boney M og Yellow Magic Orchestra.

**Fakta om koncerten
​**Todd Terje Live (NO)
Fredag den 28. oktober kl. 21.00
Store VEGA, Enghavevej 40, 1674 København V
Billetpris 275 kr. + gebyr
Billetsalget starter i dag via VEGA.dk og ticketmaster.dk